text: Polo efterlyst efter mislykket indbrudstogt
  09 juni 2016 kl. 04.28
  En tyv forsøgte natten til torsdag to gange at begå indbrud. Nu efterlyser politiet den VW Polo, som den knap så succesfulde  tyv flygtede i.
  Det gik ikke helt som planlagt, da en ukendt gerningsmand forsøgte sig som indbrudstyv i henholdsvis Bylderup-Bov og Tinglev natten til torsdag.
  Klokken 00.35 forsøgte manden i poloen sig for første gang, da han begik indbrudsforsøg i et autoværksted ved Bylderup-Bov. Det lykkedes dog ikke at komme ind i værkstedet, til gengæld blev gerningsmanden set af et vidne, der så manden stikke af i en VW Polo. Det oplyser vagthavende ved Syd- og Sønderjyllands Politi Erik Lindholdt til TV SYD.
  Lidt senere på natten, kort før klokken 01.00, gjorde manden i poloen så et nyt forsøg på indbrud . Denne gang i en dyrlægeklinik i Tinglev. Her lykkedes det at komme ind i klinikken, men desværre for manden ikke uden at alarmen den gik, og derfor måtte gerningsmanden på ny flygte i poloen uden et bytte.
  Syd- og Sønderjyllands Politi efterlyser nu en grøn VW Polo i forbindelse med de to mislykkede forsøg på indbrud.
  Efter indbrud i  værksted v/Bylderup-Bov er gerningsmanden netop undkørt i en gul VW Polo ukendt retning. #politidk
  
  Flugtbilen fra indbrud v/Bylderup-Bov retteligt grøn VW Polo. Kan muligvis også sættes i forbindelse med indbrud i Tinglev i nat #politidk
  
  